  Майя Бывальцева 10-11 толшоре Уфаын анай кылъёсъя элькун олимпиадаос ортчизы, соос пӧлын удмурт кылъя но литературая, ивортэ Башкортостанысь Дышетонъя министерстволэн пресс-службаез. Бигер, пор, удмурт но чуваш кылъя но литературая олимпиадаосы 8-11 классъёсын дышетскись 215 пиналъёс пыриськизы. Соос сочинение гожтӥзы, анай кылъя но литературая визьсынанын тодон-валанъёссэс эскеризы, вераськонэз радъяны быгатэмзэс (диалог) возьматӥзы. Ужъёсты дунъям бере удмурт кылъя но литературая олимпиадаын вормисе потӥзы Татышлы ёросысь Кальтяево школаысь Наталья Гарифьянова но Улысь Балтач школаысь Вилиана Сергеева, Янаул ёросысь Сандугач школаысь Есения Куснимарданова. Башкортостанысь дышетонъя министрлэн воштӥсез Альфия Галиева верамъя, анай кылъя но литературая олимпиадаослэн муниципал люкетазы пыриськисьёслэн но вормисьёслэн лыдзы арысь аре тросгес луэ, озьы улосвыл люкетаз ялан уногес пиналъёс вуо. «Со возьматэ, пиналъёслэн асьсэ анай кылзэс но литературазэс дышетыны тунсыксы вань шуыса», - пусйиз Галиева. Элькун олимпиадаын вормисьёс та тодметъёсъя улосвылкуспо олимпиадаосы пыриськозы.  Тегъёс: Дышетон пиналъёс Башкирия удмуртъёс удмурткыл  